TULD JERUUSALEMMAST
Avame Jumala Sõna Jeremija 31. peatükist.
Korrake minu järel: Täna ma õpin Jumala Sõna.
See uuendab mu meele ja õpin paremini Jumalat tundma.
Õpin Teda ülistama ja Temaga maa peal koos käima.
Messias Jeesus on Jumala Sõna, mis sai lihaks ja vereks.
Ka see, mida täna õpin, saab minu elus lihaks.
Nii kannan rikkalikku vilja
ja toon au Jumalale, Jeesuse nimel. Aamen.
Loeme kõigepealt 1. Johannese 4.
1. Johannese 4:7-10 -
"Armsad, armastagem üksteist,
sest armastus on Jumalast ja igaüks, kes armastab,
on sündinud Jumalast ja tunneb Jumalat.
Kes ei armasta, see ei ole tundnud Jumalat, sest Jumal on armastus.
Jumala armastus meie vastu on saanud avalikuks selles,
et Jumal oma ainusündinud Poja on läkitanud maailma,
et me tema läbi elaksime.
Selles on armastus - ei, mitte selles, et meie oleme armastanud Jumalat,
vaid et tema on armastanud meid
ja on läkitanud oma Poja lepitusohvriks meie pattude eest."
Jumala Sõna nõuab, et me eelkõige Issandat armastaksime.
Marcel õpetas sel teemal suurepäraselt eelmine nädal.
Ta tõi näiteid Ülemlaulust ja oma elust.
See puudutas mind sügavalt. Peaagu nutsin.
Mõtlesin siiski, et see ei sobi pastorile.
See on tähtsaim käsk.
Armasta Issandat kogu oma südamest, kogu hingest,
ja kogu oma jõust.
See pole palve, vaid käsk. Jumal nõuab seda.
Iisrael on selles ebaõnnestunud kogu oma ajaloo vältel.
Psalm 119: "Sinu Seaduse armastajail on suur rahu
ja nad ei komista."
Me pole siiski armastanud Tema käske.
Me pole armastanud Teda nii nagu Ta nõuab.
Usun, et Jumal ei oodanudki, kui oma Seaduse andis,
et keegi suudaks seda täita nii nagu Jeesus lõpuks täitis.
Selle asemel anti seadus meile, et näidata,
et me ei suuda armastada Jumalat nii nagu Ta nõuab.
Kuna inimesed ei suuda seda käsku täita,
lisavad nad käsu käsu peale, ja ülesande ülesande peale.
Iisraelil ongi tänaseks üle 3000 käsu.
Rabid on üha uusi käske juurde leiutanud.
Jumala Sõna ei suudeta täita,
sest seda ei saa teha väe ja võimuga, vaid Jumala Vaimuga.
Jumal on kõik muutnud.
Armastus pole selles, et meie armastasime Teda,
vaid, et Tema armastas meid.
Meenutan seda, mida Jeesus juutidele rääkis:
"Mina olen tee, tõde ja elu;
keegi ei tule Isa juurde muidu kui minu kaudu."
Jumal ilmutab meile oma tähtsaima eesmärgi:
tulla Isa juurde.
Enamik inimesi maailmas ilmselt usub,
et Jumal on olemas,
kuid Jumal tahab olla meie Isa.
See on keskne ilmutus.
Jeesus palvetas: "Olen ilmutanud sinu nime inimestele."
Mis nime Ta ilmutas? Abba, Isa.
Vaid korra kasutas Jeesus nime 'Jumal',
kui ütles ristil: "Mu Jumal, mu Jumal, miks sa mind maha jätsid?"
Tavaliselt ütles ta 'Abba' või 'Teie Isa, kes on taevas'.
See on huvitav ilmutus.
Paljudel, kes usuvad Jeesust,
pole seda ilmutust.
Nad usuvad Jumalat, maailma Loojat
ja kuningate Kuningat,
kuid nad ei usu Isa.
Isa on see, kes võtab sülle.
Isa mõistab, toetab ja arendab oma lapsi.
Nagu Jeesus ütles:
Kui teie, kes olete halvad, oskate anda häid ande oma lastele,
kui palju enam oskab teie Taevaisa anda head neile, kes paluvad.
Või Püha Vaimu, nagu ütleb teine evangeelium.
Püha Vaim tunnistab meie vaimudele,
et oleme Jumala lapsed.
Kuidas Isaga kontaktis olla?
Ennekõike tuleb uskuda, et Jeesus on Jumala Tall,
kes maksis täishinna.
Tänu sellele pääsed Isa ligiollu.
Jumala juurde tullakse kohtumõistmisele,
kuid Isa juurde tullakse, et armu saada.
Läheneb paasapüha.
Paasapühal läks Jeesus ristile.
See räägib Jumala armastusest kogu selle suuruses.
See on tõeliselt võimas.
Jumal andis meie pärast oma südame.
Jeesus sattus ristil Isast lahku,
et võiksime Isaga osadusse pääseda.
See puudutab mind sügavalt.
Kasvasin isata. Ma isegi ei teadnud, mida Isa tähendab.
Nüüd tunnen Isa armastust.
Messia Ihu ja kogu maailm kannatab hülgamise all.
Iisraelgi on hüljatud.
Tunneme seda ega tea, kuidas sellest tundest lahti saada.
Vajame Isa lähedust.
Paulus alustas sõnadega 'Meie Issanda Jeesuse Kristuse arm'.
Miks ta ei alustanud Isa Jumala armastusest?
Efeslaste 2:8: "Sest teie olete armu läbi päästetud usu kaudu -
ja see ei ole teist enestest, vaid see on and Jumalalt."
Vajame ennekõike armu.
Jeesuse arm, Isa Jumala armastus
ja Püha Vaimu osadus olgu teie kõikidega!
Püha Vaim toob meid osadusse Isaga.
Pead siiski olema see, kes oled.
Sa ei pea Jumalale oma puudusi esitlema.
Anna Talle see, mis sul on. Anna oma süda!
Vestle Püha Vaimuga!
Kui istun autosse, palun Püha Vaimu enda kõrvale.
See pole teie meelest ehk normaalne,
kuid ma polegi juba kaua aega normaalne olnud.
Pärast seda, kui Jeesus mu südant puudutas,
pole ma normaalne olnud.
Olen siiski normaalsem kui need, kes end normaalseks peavad.
Loodetavasti olete teiegi sellised.
Tühjendan istme enda kõrval ja kutsun Püha Vaimu sinna istuma.
Nii olen valmis iga hetk kuulama Püha Vaimu.
Eile kuulutasin samal moel Marina vanematele.
Ütlesin, et kuulen Jumala Vaimu häält.
Palusin mitte karta, et olen hulluks läinud.
Jumal on andnud meile kõnevõime.
Ta lõi meid enda näo järgi, järelikult suudab Temagi rääkida.
Vajame ilmutust sellest, et Jumal on Isa.
Miks oleme vahel nagu ohakad?
Meile on raske läheneda,
ja need, kes meid puudutavad, saavad haiget.
Kuna meil pole ilmutust Isast
ning oleme hüljatud ja nõutud.
Sellest Messia Ihu probleemist tuleb rääkida.
Kogudustes tuleb tervendada inimesi hülgamisest.
Püha Vaim küsis minult:
"Kui 2000 aasta eest tapeti Messia nime pärast usklikke,
kas neil oli aega end hülgamisest tervendada?"
Vastasin, et ei usu. Nüüd võime seda siiski teha.
Inimesed, kes on kaua aja eest uuesti sündinud,
kannatavad endiselt hülgamise all.
Ehk on neil olnud lapsepõlves raskusi
või hiljem elus.
Kui võtad vastu Jeesuse,
on tähtis võtta vastu Jumal oma Isana.
Mitte üksnes Lunastaja ja Päästjana,
vaid ka armastava Isana,
kes on valmis Sinu heaks mida iganes tegema.
Öelge 'Aamen'!
Oleme seaduse järgimises ebaõnnestunud.
Me pole armastanud Issandat
kogu südamest, hingest ja jõust.
Rabide väitel on mõned suutnud käsuseadust täita.
See pole tõsi.
Aabrahamil ebaõnnestus see juba enne käsuseaduse andmist.
Ta pettis Saarat Haagariga ja sellest sündis Ismael.
Seejärel tuli Jumal Aabrahami juurde
ja too heitis kahetsedes silmili maha.
Mooses ebaõnnestus rahva surve all.
Kas mäletate, mida ta oma sauaga tegi?
Ta lõi kaljut sellega kaks korda.
Seepärast ei pääsenud ta tõotatud maale.
Jumal siiski muutis seda pilti.
Armastus pole selles, et meie armastasime Teda,
vaid et Tema armastas meid.
Religioossetel on seda raske mõista.
Selliseid on meie seas kahjuks palju.
Nad püüavad Issandat omal jõul armastada.
Selle tulemuseks on hülgamise kogemus.
Jumal ei hülga neid, vaid nad ise, kuna nad ei võta vastu armastust.
On tähtis uskuda iga hetk, et Jumal on hea.
Ka siis, kui ees on väljakutsed ja raskused
või kui juhtub midagi hirmsat.
Seda tähendabki uskumine Jumala armastusse.
Isegi kui kaotaksid kõik, pea meeles, mida Iiob ütles:
"Issand andis ja Issand võttis; kiidetud olgu Issanda nimi."
See on ilmutus sellest, et Jumal tahab oma lastele vaid head.
Palu Pühal Vaimul näidata,
kas see olukord johtub mingist patust või veast.
Ennekõike tuleb meelt parandada.
Armastuse pärast.
Armastus on seegi, et kui teed pattu, võid kahetseda
ja Ta annab andeks.
Kui tunned, et sind on hüljatud, ja sa ei tea, mida teha,
on aeg selle tundega hüvasti jätta.
Paljud kaebavad, et koguduses pole armastust.
Mitte ainult siin, vaid kõigis kogudustes.
Tunned end hüljatuna.
Vähemalt üks ikka armastab.
Sinu juurtes on midagi, mis tuleks välja rebida.
Miski takistab sul teiste armastust nägemast.
Kui sind ei tervitata, mõtled, et sinu peale ollakse vihased.
Probleem on siiski sügavamal ja sellega tuleb tegeleda.
Kahtled pidevalt, et kellelgi on midagi sinu vastu,
kuigi keegi pole midagi teinud.
See on saatana peale surutud vale.
Vabandage minu väljendust, kuid saatan vägistab inimesi vaimselt.
Rahvas on pidevalt stressis
ja kardab, et teised on nende vastu.
See pole tõsi. See on saatanast.
Muide, kui tahad, et sind armastataks,
armasta ise esimesena.
Külva, siis saad lõigata. Kas olete nõus?
Ärge vaadake mind imelikult! Minulgi on neid probleeme.
Oskan siiski asjaga kohe tegeleda.
Tuleb kohe tegutseda.
Hülgamistundel ei tohi lasta kasvada.
Muidu mõtleme, et kõik on pahad,
kuid see on religioossus.
Igal juhul armastab meid vähemalt Jumal ja sellest piisab.
Olen siiski kindel selles,
et eksisteerib inimesi, kes sind armastavad.
Su ema, isa, mees, naine, lapsed,
su pastor ... Armastan, muide, teid kõiki.
Te ei mõista alati minu armastust, kuid sellest pole midagi.
Vahel on seegi armastus, kui öeldakse 'ei'.
Vahel pean ma 'ei' ütlema. Õpin seda tegema.
Õppige teiegi 'ei' ütlema, kui Jumal ütleb 'ei'.
Lähme edasi.
Ilma ilmutuseta armastusest elame hirmus.
Hirmus pole midagi head.
Hirmus elamine on karm.
Meile on tihti õpetatud,
et hirm aetakse välja usuga. See ei vasta tõele.
Üksnes armastus ajab himru välja. Kuidas see toimub?
Teadmisega, et Jumal armastab sind.
Jumal armastab sind.
Kui tead, et maailma Looja, Jaakobi Vägev,
kuningate Kuningas,
on su Isa, kes sind armastab,
siis kohe, kui hirm ründab, ei anna sa sellele maad.
Seepärast võid teha asju, mida see maailm ei mõista.
Sa ei hooli maailma arvamusest.
Koos Jumalaga, armastuse pärast, võid tegutseda nii,
et maailm nimetab sind hulluks ja rumalaks.
"Oled peast segi läinud!"
Kuulake, teie kõik, kes olete abielus,
ja teie, kes tahate abielluda.
Vahel on armastust rohkem enne pulmi kui pärast neid.
Naine kaebab mehele: "Sa ei ütle enam, et armastad mind."
Mees vastab: "Ütlesin pulmapäeval. Teatan, kui midagi muutub."
See ei tohiks nii olla.
Jumal lõi meid tundma ja andma armastust.
Jumal lõi meid sellisteks,
et peame armastama ja saama armastust.
Kuulake kõik, kes olete abielus!
Olin valmis oma naise heaks kõike tegema
ja ütlesin seda talle tihti.
Ta tuletab mulle pidevalt meelde: "Ütlesid, et teed minu heaks kõike!"
Alati, kui ta välismaale viin, meenutab ta mulle seda.
See on tähtis.
Mäletan, kui kohtusime ja jalutasime Neve Yakovis.
See oli suurepärane aeg.
Usun, et nii on ka Jumalaga.
Naudin alati oma naise lähedust.
Kui võime niimoodi teineteist nautida,
kui palju enam Jumalat, meie Taevast Isa!
Iga hetk peaks meile hinnaline olema.
Ärgem lugegem Jumala Sõna nagu religioossed.
Lugesin Jeremija 31. peatükki mitu korda nädalas,
kuna nägin selles Jumala armastust oma rahva Iisraeli vastu.
Kartuses elamine on kannatus.
Kui oled vaene või haige, pea meeles, et Jumal on hea.
Jumal armastab meid.
Palvetame koos.
Kas mõistsite, millest ma rääkisin?
Kas see puudutas teid?
Taevane Isa, aitäh Sinu armastuse eest!
Aitäh Jeesuse armu ja Püha Vaimu osaduse väe eest!
Aitäh, Isa, igaühe eest, kes siia on tulnud,
ja igaühe eest, kes seda saadet vaatab.
Isa, palvetan Jeesuse nimel, valgusta meie südameid,
anna tarkuse ja ilmutuse Vaimu,
et õpiksime tundma Sinu armastust.
Aiäth, et võime uskuda sellesse armastusse.
Armastus pole selles, et meie armastasime Sind,
vaid selles, et Sina armastasid meid
ja andsid oma Poja Jeesuse meie pattude eest.
Aitäh, et võime tulla Sinu juurde ja armastada Sind
kogu oma südamest, hingest ja jõust.
Püha Vaim, aita meil mitte üksnes näha tõde,
vaid ka elada selles tões.
Messias Jeesuse nimel, ja kogudus ütleb: 'Aamen'.
Tõlge: Monika Jaaguri